**Zachery Mitchell** (s. 7. tammikuuta 1993 Orangeville, Ontario, Kanada) on kanadalainen jääkiekkoilija. Hän on pelipaikaltaan oikea laitahyökkääjä, mutta hän osaa pelata myös keskellä. Mitchell laukoo oikealta.

Pelityyli
---------

*The Sports Forecaster* -sivuston mukaan Mitchellillä on hyvät hyökkäyspään vaistot ja hän tekee kohtalaisen hyvin pisteitä. Mitchell pelaa varsin uhrautuvasti sekä on ahkera ja melko kokonaisvaltainen pelaaja. Hän ei kuitenkaan ole kovin isokokoinen eikä vahva, jolla osa-alueella Mitchellin täytyisi kehittyä murtautuakseen NHL-tasolle. Hänellä on kehitettävää myös luistelussa.

Ura
---

### Seuraura

Mitchell pelasi kaudella 2008–2009 Toronto Marlborosin junioreissa, jonka jälkeen Guelph Storm varasi hänet 71. pelaajana OHL:n varaustilaisuudessa 2009. Mitchell siirtyi joukkueeseen kaudeksi 2009–2010. Hänen ensimmäinen kautensa toi siellä runkosarjassa kymmenen tehopistettä. Kaudella 2010–2011 Mitchell teki runkosarjassa 19 tehopistettä. Kaudella 2011–2012 hän oli tehoilla 37+38=75 Stormin paras pistemies ja maalintekijä. Mitchell myös jakoi joukkueen sisäisen syöttöpörssin voiton Matthew Finnin kanssa. Kaudella 2012–2013 hän nousi Stormin varakapteeniksi ja oli joukkueen kolmanneksi paras pistemies tehoilla 22+34=56.

Kaudella 2013–2014 Mitchell oli tehoilla 31+52=83 Stormin paras syöttäjä Scott Kosmachukin ja Jason Dickinsonin kanssa sekä sijoittui sisäisessä pistepörssissä neljänneksi. Hän sijoittui tehoilla 12+18=30 koko OHL:n pudotuspelien pistepörssissä toiseksi edellään vain Guelph Stormin Kerby Rychel. Mitchell voitti kauden päätteeksi OHL:n mestaruuden, J. Ross Robertson Cupin.

Maaliskuussa 2014 NHL-varaamaton Mitchell teki kolmivuotisen tulokassopimuksen Minnesota Wildin kanssa. Hän pelasi kaksi ensimmäistä sopimuskauttaan kokonaan AHL-joukkue Iowa Wildissa. Tulokaskaudellaan 2014–2015 Mitchell teki 76 runkosarjaottelussa tehot 17+18=35, joilla hän oli joukkueen toiseksi paras maalintekijä ja neljänneksi paras pistemies. Kaudella 2015–2016 Mitchell oli Wildin paras pistemies ja maalintekijä tehoilla 22+20=42. Kaudella 2016–2017 hän debytoi Minnesota Wildin NHL-joukkueessa, jossa Mitchell pelasi 11 runkosarjaottelua ilman tehopisteitä. Hän teki NHL-debyyttinsä 10. marraskuuta 2016 vieraissa Pittsburgh Penguinsia vastaan. Mitchell sai ottelussa jääaikaa 9.17 minuuttia. Heinäkuussa 2017 hän teki Wildin kanssa vuoden mittaisen, kaksisuuntaisen ja 660 000 dollarin arvoisen jatkosopimuksen.

Syksyn 2017 harjoitusleirin päätteeksi Wild lähetti Mitchellin taas farmiin. Hänet nostettiin kuitenkin ensimmäisen kerran Wildin NHL-vahvuuteen jo 14. lokakuuta 2017 kauden 2017–2018 neljänteen otteluun Columbus Blue Jacketsia vastaan. Mitchell onnistui tekemään ottelussa NHL-uransa ensimmäisen tehopisteen saatuaan syöttöpisteen Landon Ferraron tekemään maaliin. NHL-uransa avausmaalin hän teki 27. lokakuuta 2017 New York Islandersia vastaan. Mitchellin osuma jäi Wildin 6–4-voittoon päättyneen ottelun ratkaisumaaliksi. Hän pelasi NHL:ssä alkukaudella kaikkiaan 21 ottelua tehopistein 3+2=5, kunnes uudenvuodenpäivänä 2018 Wild asetti Mitchellin siirtolistalle. Kun mikään toinen NHL-seura ei napannut häntä, Mitchell lähetettiin farmiin.

Kesällä 2018 Mitchell siirtyi yhden kauden kaksisuuntaisella sopimuksella Los Angeles Kingsiin. Hän pelasi koko kauden seuran farmijoukkueessa Ontario Reignissä.

### Maajoukkueura

Mitchell edusti Canada Ontarion joukkuetta World U-17 Hockey Challengessa vuonna 2010, jolloin hän voitti hopeaa.

Tilastot
--------

|   |   | Runkosarja |   | Pudotuspelit |
| --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |
| 2009–2010 | Guelph Storm | OHL | 59 | 3 | 7 | 10 | 25 | 5 | 2 | 0 | 2 | 0 |
| 2010–2011 | Guelph Storm | OHL | 61 | 9 | 10 | 19 | 24 | 6 | 1 | 6 | 7 | 2 |
| 2011–2012 | Guelph Storm | OHL | 67 | 37 | 38 | 75 | 32 | 6 | 2 | 2 | 4 | 2 |
| 2012–2013 | Guelph Storm | OHL | 68 | 22 | 34 | 56 | 34 | 5 | 1 | 1 | 2 | 4 |
| 2013–2014 | Guelph Storm | OHL | 67 | 31 | 52 | 83 | 40 | 20 | 12 | 18 | 30 | 12 |
|  | Guelph Storm | M-Cup | – | – | – | – | – | 4 | 2 | 3 | 5 | 5 |
| 2014–2015 | Iowa Wild | AHL | 76 | 17 | 18 | 35 | 12 | – | – | – | – | – |
| 2015–2016 | Iowa Wild | AHL | 70 | 22 | 20 | 42 | 26 | – | – | – | – | – |
| 2016–2017 | Minnesota Wild | NHL | 11 | 0 | 0 | 0 | 0 | – | – | – | – | – |
|  | Iowa Wild | AHL | 62 | 11 | 11 | 22 | 10 | – | – | – | – | – |
| 2017–2018 | Minnesota Wild | NHL | 42 | 16 | 17 | 33 | 10 | – | – | – | – | – |
|  | Iowa Wild | AHL | 23 | 3 | 2 | 5 | 4 | – | – | – | – | – |
| 2018–2019 | Ontario Reign | AHL | 61 | 15 | 16 | 31 | 33 | – | – | – | – | – |
| 2019–2020 | Neftehimik Nižnekamsk | KHL | 54 | 17 | 9 | 26 | 14 | 4 | 0 | 0 | 0 | 0 |
| 2020–2021 | Dinamo Riika | KHL | 24 | 6 | 3 | 9 | 6 | – | – | – | – | – |
|  | Dinamo Minsk | KHL | 21 | 5 | 12 | 17 | 10 | 5 | 0 | 0 | 0 | 4 |
| 2021–2022 | Rapperswil-Jona Lakers | NL | 51 | 11 | 12 | 23 | 8 | 6 | 1 | 2 | 3 | 0 |
| 2022–2023 | HC Ambrì-Piotta | NL | 1 | 0 | 0 | 0 | 0 | – | – | – | – | – |
| 5 kautta | yhteensä | AHL | 311 | 81 | 82 | 163 | 91 | – | – | – | – | – |
| 2 kautta | yhteensä | KHL | 99 | 28 | 24 | 52 | 30 | 9 | 0 | 0 | 0 | 4 |
| 2 kautta | yhteensä | NL | 52 | 11 | 12 | 23 | 8 | 6 | 1 | 2 | 3 | 0 |
| 2 kautta | yhteensä | NHL | 34 | 3 | 2 | 5 | 4 | – | – | – | – | – |

Lähteet
-------

* Zack Mitchell The Internet Hockey Databasessa (englanniksi)
* Zack Mitchell Legends of Hockey -sivustolla (englanniksi)
* Zack Mitchell *Elite Prospects*. Everysport Media Group AB.  (englanniksi)

### Viitteet

1. 1 2 3 4 5  Zack Mitchell The Internet Hockey Databasessa (englanniksi)
2. 1 2 3 4  Zack Mitchell *Elite Prospects*. Everysport Media Group AB.  (englanniksi)
3. 1 2  Zack Mitchell Stats, Profile, Bio, Analysis and More *sportsforecaster.com*. XML Team Solutions, LLC. Viitattu 1.3.2018. (englanniksi)
4. ↑  Wild Inks Mitchell To Entry-Level Deal  4.3.2014. Minnesota Wild. Viitattu 1.3.2018. (englanniksi)
5. ↑  Minnesota Wild – Pittsburgh Penguins – November 10th, 2016 *NHL.com*.  10.11.2016. National Hockey League. Viitattu 1.3.2018. (englanniksi)
6. ↑  Mitchell Re-Signs with Wild on One-Year Contract  11.7.2017. SAINT PAUL:  Minnesota Wild. Viitattu 1.3.2018. (englanniksi)
7. ↑  IOWA ANNOUNCES ROSTER ADDITIONS AND CUTS *iowawild.com*.  28.9.2017. DES MOINES, IA:  Iowa Wild. Viitattu 1.3.2018. (englanniksi)
8. ↑  Columbus Blue Jackets – Minnesota Wild – October 14th, 2016 *NHL.com*.  14.10.2017. National Hockey League. Viitattu 1.3.2018. (englanniksi)
9. ↑  New York Islanders – Minnesota Wild – October 27th, 2016 *NHL.com*.  27.10.2017. National Hockey League. Viitattu 1.3.2018. (englanniksi)
10. ↑  Mitchell Re-Signs with Wild on One-Year Contract  2.1.2018. ST. PAUL:  Minnesota Wild. Viitattu 1.3.2018. (englanniksi)
11. ↑  LA Kings Sign Forward Zack Mitchell To A One-Year Contract *nhl.com*. nhl.com. Viitattu 2.9.2018. (englanniksi)